Izvor: N1 Ilustracija, arhiva

Policija će u naredne dve godine u Beogradu instalirati skoro 1.000 stacionarnih kamera za video nadzor, na 800 lokacija, što će doprineti većoj bezbednosti građana i bržem otkrivanju krivičnih dela, najavio je ministar unutrašnjih poslova Nebojša Stefanović.

On je na predstavljanju doprinosa MUP razvoju elektronske uprave u Srbiji rekao da će te kamere imati softvere za prepoznavanje lica i registarskih tablica, a nagovestio je i da će se kamerama postepeno opremati i patrolna vozila, kao i policajci na ulici.

"Neće biti značajnije ulice, ulaza ili prolaza između zgrada koji neće biti pokriven kamerama. Znaćemo iz kog ulaza i zgrade je počinilac došao, iz kojeg automobila", objasnio je Stefanović, konstatujući da će to doprineti svesti kriminalaca da će biti uhvaćeni.

Mreža kamera će se, dodao je Stefanović, potom širiti i na autoput i magistralne puteve.